Familie dagvaar park ná mallemeule-ongeluk | Maroela Media
Die familie van die 14-jarige Tyre Sampson wat van 'n bewegende mallemeule by 'n pretpark in die VSA na sy dood geval het, gaan dié park nou dagvaar. Die familie beskuldig die park en mallemeulevervaardigers en -operateur van nataligheid. Die ongeluk het verlede maand by die Icon Park in Orlando, Florida, plaasgevind.
USA Today berig die familie se prokureurs het Maandag 'n dagvaarding by die rondgaande hof in Orange County ingedien en beweer dat die mallemeule "onredelik onveilig" is.
Die dagvaarding lui dat Tyre dood is weens die nalatigheid van die park, die Slingshot Group, wat die mallemeule bestuur, Funtime Handels GmbH, 'n Oostenrykse maatskappy wat die mallemeule vervaardig het, en Keator Construction, wat die mallemeule gebou het.
Die bevindinge in 'n forensiese ingenieur se verslag oor die voorval lui dat 'n operateursfout vermoedelik die primêre oorsaak was dat Tyre op 24 Maart tydens die FreeFall-valtoringrit na sy dood geval het.
Maroela Media het vroeër berig dat aanpassings "met die hand" aan die FreeFall-valtoringrit gemaak is "wat daartoe gelei het dat dit onveilig was". Volgens die verslag kan die oorsaak van die ongeluk dus nie aan 'n meganiese of elektriese fout toegeskryf word nie.
Boonop was die tiener volgens die ongeluksverslag sowat 24 kg swaarder as die gewiglimiet van die rit. Hoewel 'n gewigsbeperking in die mallemeule se bedryfshandleiding gelys is, is geen lengte- of gewigsbeperkings by die kaartjietoonbank aangebring nie en personeel is nie ingelig oor die beperkings nie, volgens die dagvaarding.
NY Daily News berig Ben Crump, die familie se prokureur, sê die beskuldigdes in Tyre se saak was op verskeie maniere nalatig. "Die rit- en sitplekvervaardigers, die installeerder en selfs die eienaar- en ritoperateurs het meer as genoeg kans gehad om veiligheidsmaatreëls, soos veiligheidsgordels, aan te bring wat Tyre se dood kon voorkom het. Hul swak besluite het dodelike gevolge gehad," sê Crump.
Hoop julle is suksesvol en emosionele sterkte aan almal betrokke.
Jy moet ingeteken wees om te stem1-15Jy moet ingeteken wees om te stem
As hulle hom gesê het hy is te groot, was dit "body shaming". As hulle hom nie sê nie, is hulle nalatig of roekeloos.
Kan net nie wen nie . . .
Sy ouers moet ook verantwoordelikheid aanvaar. Daar was 2 pretparke wat hom weg gewys het. En vir seker is die veiligheidsmaatreëls nie gevolg nie. Bly ń hartseer gebeurtenis